En nom de nostre seigneur amen. L’an de l’incarnacion d’icellui courrant mil trois cens quatre vins et dix neuf, le septieme jour du mois de januier, je frere Jehan Potier chanonne du monastiere Saint Estienne de Diion et procureur de messires abbe et conuent d’icellui monastiere d’une part, et je Philibert Girart de Janley d’autre part, nous les dites parties de nos bon grez et certaines sciences, sauoir faisons a touz que, comme debas et questions fuissient mehues ou apparissent admouoir, en la court monsieur le bailli au siege de Diion, entre lesdits messires abbe et conuent d’une part et je le dit Philibert d’autre part, de et sur ce que lesdits religieux demendoient a moy le dit Philibert, trois solz de rente ou cense que ilz disoient et maintenoient par moy a eulx estre dehuz chascun an, pour vne piece de terre que ie tien de leur pour le dit cense de trois solz tournois de fort monnoie, assise ou fenaige de Janley, appellee vulgaulment le Champ Prestet, laquelle contient cincq quartiers, je li diz Philibert disant au contraire et que je ne tenoie point de piece de terre qui leur fut censable; finablement pour le bien de paix et de concorde estre entre nous dites parties moenant certaines bonnes gens, je lidit Philibert non vuillant yceulx religieux estre en riens perdauble, pour ce ay baillé et baille par ces presentes lettres a yceulx religieux en perpetuite pour leur et leurs successeurs abbe et conuent dudit monastiere, le dit frere Jehan Potier chanoine et procureur dudit monastiere present et acceptant, vne piece de terre contenant trois quartiers, assise ou fenaige dudit Janley, ou lieu que l’on dit es Eschampeaulx, de coste Perrenot le Nouhet dudit Janley d’une part, et la terre Nebert le Tinletet demorant a Diion d’autre part. Pour quoy, de la dite piece de terre cy dessuz confinee, je lidis Philibert me deueix perpetuelment pour moy et mes hoirs, et lesdits religieux en reueix perpetuelment pour eulx et leurs successeurs abbe et couuent. Et par ainsi nous lesdites parties sumes hors desdiz debat et question et nous en departons des maintenant, et demeure chacune partie a ses despens fais en yceulx debat et question. Et auxi je li dis Philibert demeure quicte d’iceulx III solz et arreraiges et amendes qui dehus leur en seront a cause que dessuz, et auxi sont et demeurent descharges mes heritages se en aucune maniere pour occasion de ce estoient charges. Promettant, nous lesdites parties par nos seremens pour ce donnes corporelment aux sains euuangilles de dieu, et soubz l’obligacion de touz mes biens tant meubles comme heritages, presens et aduenir, quelxconques, et par especial je li dis frere Jehan procureur, soubz le voul de ma religion et soubz l’obligacion et ypotheque de touz les biens temporelx dudit monastiere presens et aduenir, lesquelx par vertu de ma procuration je oblige quant a ce, cest present traicte, accort et choses dessus dites auoir et tenir fermes, estables et aggreaubles senz jamais venir a l’encontre, et je li dis Philibert la dite piece de terre condure, garantir, deffendre et faire en pais tenir aux diz religieux et a leurs successeurs abbes et connuent pour son disme paient. En renuncent quant a ce, nous lesdites partes par nos diz seremens et soubz l’obligation que dessus, a toutes autres choses tant de fait comme de droit et de coustume a ce contraires, au droit reprouant general renunciation. Et a l’obseruance des choses dessusdites, nous lesdites parties vuillons estre contraint et execute ainsi comme de chose adiugie par la court monseigneur le duc de Bourgongne, a la juridiction et controinte de laquelle court quant a ce nous submectons nous nos hoirs et touz nos biens. En tesmoing de ce nous auons requis et obtenu le seel de la dite court estre mis a ces presentes lettres et es semblables d’icelles doubles paroillement de mot en mot, faites et passees en la presence de Jehan le Bon de Diion, clerc coadiuteur du notaire dudit lieu pour mondit seigneur. Presens: Jehan Conrot de Breteneres et Perrenot Marlot demorant a Janley, tesmoings a ce appelles et requis, l’an et le jour dessus diz. — Jo. Lebon.